טרוי סיון

קורות חיים

סיון נולד ביוהנסבורג שבדרום אפריקה, לאב ממשפחה יהודית ולאם שהתגיירה. לטרוי שני אחים ואחות. משפחתו עברה לאוסטרליה כשהיה בן שנתיים, בעקבות עלייה ברמת הפשיעה בדרום אפריקה. הוא למד בבית ספר כרמל שבפרת', בית ספר יהודי אורתודוקסי-מודרני. "סיון" הוא למעשה שמו האמצעי, אך הוא החליט לאמצו כשם במה.

מוזיקה

הקריירה המוזיקלית של טרוי סיון החלה בשנת 2006, כאשר השתתף בקטע הפתיחה של פרת' טלתון בין השנים 2006 ל-2008. בסמוך להשתתפותו בקטע הפתיחה, ביצע סיון דואט עם גאי סבסטיאן, זוכה תוכנית המציאות האוסטרלית "אוסטרליין איידול". לאחר שנה, הגיע לגמר התוכנית "Star Search". ביוני באותה השנה, הוציא לאור את מיני-האלבום הראשון שלו, Dare to Dream. במיני-האלבום נכללו חמישה שירים, ביניהם "Over the Rainbow", אותו כתב מחדש.
בפברואר 2010, השתתף סיון בגרסת היוטיוב של השיר "We Are the World 25 for Haiti", שהופק על מנת לגייס תרומות לנפגעי רעידת האדמה בהאיטי. בשנת 2012, הוציא את מיני-האלבום השני שלו, June Haverly. כל שלושת שירי מיני-האלבום נכתבו על ידי סיון, ושמו מורכב מחודש הולדתו של סיון (יוני), ושם נעוריה של אמו (האוורלי). ב-5 ביוני 2013, הוחתם על חוזה הקלטות בחברת התקליטים EMI אוסטרליה, חברת בת של יוניברסל מיוזיק אוסטרליה, אך שמר על כך בסוד במשך שנה. 
ב-15 באוגוסט 2014, הוציא סיון את מיני-אלבום האלבום השלישי שלו, TRXYE. הסינגל הראשון והיחיד מתוכו היה "Happy Little Pill", אשר יצא לאור ב-25 ביולי 2014. השיר זכה להצלחה נאה כאשר הגיע אל המקום העשירי במצעד המוזיקה האוסטרלי, ואף קיבל שם את תואר הזהב על מכירות של 35,000 עותקים. מיני-האלבום הגיע אל המקום ה-1 באייטונס ב-55 מדינות שונות, ואף הגיע אל המקום ה-5 במצעד הבילבורד 200, עם מכירות של 30,000 עותקים בשלושה ימים בלבד. באוסטרליה מכירותיו של מיני-האלבום נוכסו עבור השיר "Happy Little Pill", מה שגרם לעלייתו הדרסטית במצעד המוזיקה האוסטרלי ממקום 34 למקום 10.
בהמשך, הוציא סיון ב-4 בספטמבר 2015, את מיני-האלבום הרביעי שלו, Wild. יציאתו של מיני-האלבום לוותה בטרילוגיית וידאו קליפים שנקראו "שכונה כחולה" (Blue Neighbourhood). הטרילוגיה כללה בתוכה את השירים "Wild", "Fools" ו-"Talk Me Down". גם מיני-אלבום זה זכה להצלחה רבה כאשר נכנס היישר אל המקום ה-5 במצעד האלבומים האמריקאי, עם מכירות של 50,000 עותקים בשבוע צאתו. באוקטובר 2015, נודע כי הוא נמכר בארצות הברית בסדר גודל של כ-60,000 עותקים בסך הכל. בסמוך לכך, יצא לסיבוב ההופעות הראשון שלו, "Troye Sivan Live". 
מאוחר יותר נודע כי Wild שימש כהקדמה לאלבום הבכורה של סיון שיצא לאור ב-4 בדצמבר 2015 בשם, Blue Neighbourhood. הסינגל הראשון מתוך האלבום היה "Wild", שיצא לאור ב-4 בספטמבר 2015. בשיאו הגיע השיר אל המקום ה-62 במצעד הסינגלים הבריטי. הסינגל השני "Youth", יצא לאור ב-13 בנובמבר 2015, והפך למצליח ביותר של סיון כאשר הגיע אל המקום ה-23 במצעד הבילבורד הוט 100, ואף השיר זכה לתואר הפלטינה בארצות הברית על סך מכירות של מיליון עותקים. בפברואר 2016, יצא לסיבוב ההופעות השני שלו, "Blue Neighbourhood Tour". הסינגל השלישי "Talk Me Down", יצא לאור ב-26 במאי 2016. בהמשך, הוציא את "Wild", מחדש בשיתוף עם אליסיה קארה כסינגל הרביעי. לבסוף, יצא השיר "Heaven", ב-17 באוקטובר 2016, כסינגל החמישי והאחרון מתוך האלבום. בסמוך לכך, יצא לסיבוב ההופעות השלישי שלו, "Suburbia Tour". במאי 2017, השתתף בשיר "There for You" של מרטין גריקס. השיר זכה להצלחה רבה כאשר קיבל את תואר הזהב בארצות הברית על מכירות של למעלה מחצי מיליון עותקים.
בינואר 2018, הוציא סיון את הסינגל הראשון "My My My!", מתוך אלבומו השני, Bloom. הסינגל השני "The Good Side", יצא ב-19 בינואר 2018, השלישי "Bloom", ב-2 במאי 2018, הרביעי "Dance to This", ב-19 ביולי 2018, והחמישי "Animal" ב-9 באוגוסט 2018. האלבום עצמו פורסם ב-31 באוגוסט 2018. בסמוך לכך, יצא לסיבוב ההופעות הרביעי שלו, "The Bloom Tour". ב-5 באוקטובר 2018, השתתף בשיר "1999" של צ'ארלי XCX.

משחק

בשנת 2007, סיון כיכב בתפקיד אוליבר טוויסט בהפקה של אוליבר! בתיאטרון ריגל. בשנת 2008 הוא לוהק לסרט הקצר "Betrand the Terrible" שיצא לאקרנים ב-2010. בפברואר 2008, סיון לוהק לתפקיד וולברין הצעיר בסרט "אקס-מן המקור: וולברין". הוא לוהק לתפקיד לאחר שסרטונים בהם הוא מופיע בפרת' טלתון הועלו לאתר יוטיוב ותפסו את תשומת הלב של סוכן הוליוודי שפנה אל סיון וביקש ממנו לשלוח קלטת אודישן. למרות שקודי סמית-מקפי כבר לוהק לתפקיד, סיון זכה בתפקיד מכיוון שסמית-מקפי לא יכל לקחת חלק בצילומים בעקבות לוחות הזמנים של הפקת הסרט "הדרך" בו הוא לקח חלק. ביולי 2009, הוא כיכב בתפקיד הראשי בסרט "ספאד", שהינו עיבור לרומן משנת 2005 של הסופר ג'ון ון דה רויט. הסרט היה מועמד לשישה פרסי קולנוע וטלוויזה בדרום אפריקה, ביניהם מועמדות לסיון בפרס השחקן הטוב ביותר. כמו כן, הוא המשיך לככב בטרילוגיית הסרטים של "ספאד" שיצאו בשנת 2013 ו-2014. סיון הופיע במחזה מחכים לגודו החל מ-28 במאי 2010 בתפקיד "הנער" יחד עם קרייג הייד-סמית, כאשר שניהם משחקים את התפקיד לסירוגין.

יוטיוב

סיון החל לפרסם סרטונים באתר יוטיוב החל מ-1 באוקטובר 2007. בין השנים 2007 ל-2012 הוא בעיקר פרסם סרטונים שבהם הוא שר. החל מספטמבר 2012 הוא החל להעלות סרטוני וידאו בלוג. בעת פרסום הווידאו בלוג הראשון, מנה הערוץ כ-27 אלף רשומים. כיום הערוץ מונה מעל 4.4 מיליון רשומים ו-272 מיליון צפיות וערוץ המוזיקה הרשמי שלו מונה מעל 2.3 רשומים ו-323 מיליון צפיות. הערוץ ממוקם בין עשרת הערוצים הפופולרים באוסטרליה.
אחד הסרטונים הבולטים של סיון ביוטיוב הוא סרטון שנעשה יחד עם היוטיובר טיילר אוקלי בשם "The 'Boyfriend' Tag". השניים זכו על סרטון זה בפרסי בחירת הנוער בשנת 2014 בקטגוריות פרסי הרשת בפרס שיתוף הפעולה.

חיים אישיים

סיון הוא הומוסקסואל מוצהר. הוא הצהיר על כך בפומבי בסרטון שהעלה לערוץ היוטיוב שלו ב-7 באוגוסט 2013. בין היתר סיפר בסרטון כי סיפר על נטייתו המינית למשפחתו ולחבריו כשלוש שנים טרם פרסום הסרטון.
הוא אובחן כלוקה בתסמונת מרפן מתונה.
מאז 2016 נמצא במערכת יחסים עם הדוגמן ג'ייקוב ביקסנמן.